Sjekk oversikten: De beste og verste aksjefondene i 2023
MOLDE/OSLO (Aftenposten): Mange norske aksjefond hadde for få aksjer i Facebook og Google i fjor. Dermed ble de slått av konkurrentene. Ida Victoria Silseth Bakken i Molde sparer i aksjefond og er strålende fornøyd. – Jeg fikk 26 prosent avkastning på mine aksjefond i fjor, sier hun.  2023 ble et superår i aksjemarkedene. Oslo Børs steg nesten 10 prosent. Oljefondet med sine brede investeringer på alle verdens børser fikk en avkastning i aksjer på 21,3 prosent.  Satt på spissen: Alle tjente penger på aksjer. Men det er ikke nok for såkalt aktivt forvaltede aksjefond (se faktaboks). De har høyere ambisjoner.  Skal slå sitt marked Ved smarte valg prøver forvalterne i disse aktive fondene å slå gjennomsnittet i et bestemt marked, for eksempel Oslo Børs. Dette gjennomsnittet blir fondets såkalte «referanseindeks». For mange sparere er alternativet billige aksjefond som passivt bare gjenskaper gjennomsnittlig avkastning (se faktaboks). Aktivt forvaltede fond er dyrere, men kan til gjengjeld gi ekstra avkastning. Så hvordan gikk det med nordmenns aktive fond i 2023?  Ikke særlig bra. Mange røde tall Aftenposten har sett på 56 aktivt forvaltede aksjefond som er mye brukt av nordmenn: Men alle som sparer i fond vet at det gjelder å tenke langsiktig.  Det er avkastningen over mange år som teller. Hoveddelen av tabellen viser derfor fondenes avkastning i forhold til sin indeks over ulike tidshorisonter, i tillegg til 2023. Røde tall betyr at fondene over tid ikke har levert det sparerne håpet på og betalte for. Lang sikt teller Silseth Bakken holder fast på sin spareplan.  – De aller færreste klarer å treffe bunner og topper i aksjemarkedet. Det er synd hvis man selger seg ned når markedet faller, man bør tenke langsiktig, sier hun. Hun forteller at hennes aktivt forvaltede fond gjorde det dårlig i forhold til gjennomsnittet i sine markeder i fjor. – Jeg har passivt forvaltede fond i bunnen. På toppen har jeg aktivt forvaltede fond som jeg flytter litt rundt på, sier hun. Verst og best I Aftenpostens store tabell spriker avkastningen mellom fond og tidshorisonter. Flere fond er dårlige hele tiden, noen få er gode hele tiden.  Det er gjennomgående mange røde tall. Fondene klarer ikke slå gjennomsnittet i sine valgte markeder. To forvaltere er ytterpunkter, slik dette er målt i tabellen: Eika forklarer Adm. direktør Bjørn Slåtto i Eika Kapitalforvaltning har delvis en teknisk forklaring på hvorfor fondene Eika Spar og Eika Egenkapitalbevis fremstår med dårlige tall.  De blir ifølge ham sammenlignet med indekser som avviker fra måten de faktisk forvaltes på. – For Eika Spar har dette historiske årsaker, men er ryddet opp ifra i år. Fondet Egenkapitalbevis investerer i banker, og her setter loven grenser for hvor mye vi kan eie i enkeltbanker. Det skaper avvik fra indeksen fondet måles mot, sier han. Eika ansatte i slutten av 2021 nye forvaltere for norske og nordiske aksjer. Slåtto er «veldig fornøyd» med dem. Blandet hos DNB DNB er en Norges største forvalter. I fjor klarte tre av ti utvalgte fond å slå gjennomsnittet.  Aksjesjef Knut Hellandsvik i DNBs kapitalforvaltning sier 2023 var et vanskelig år for aktive forvaltere av internasjonale fond. – Syv teknologiselskaper sto for halvparten av avkastningen i det amerikanske aksjemarkedet, som er verdens største. Vi hadde ikke nok av disse aksjene og derfor gjorde våre to største fond det dårligere i fjor enn gjennomsnittet de sammenlignes med, sier han.  De syv store på Wall Street, som Hellandsvik skulle ha eid mer i, er Microsoft, Apple, Nvidia, Amazon og Tesla, samt Facebook-eier Meta og Google-eier Alphabet. Ellers spriker DNBs resultater kraftig: Flere Odin-fond har slitt Odin fondsforvaltning er en del av Sparebank1-gruppen. Bare to av åtte Odin-fond klarte å slå gjennomsnittet i fjor. For tre av fondene er det røde tall over alle tidshorisontene.  Investeringsdirektør Alexander Miller er fornøyd med sine norske og nordiske fond, men sier at både Odin og andre slet med å gi meravkastning utover indeks i de internasjonale fondene. Årsaken er den samme som for DNB. – Vi har ikke hatt så mye investert i de syv store amerikanske teknologiselskapene. Odins internasjonale fond sliter også over tid. – Det har vært mange krevende år for aktive forvaltere internasjonalt. Men det er en mager trøst. Ida Victoria Silseth Bakken jobber i DNB i Molde. I denne saken uttaler hun seg som privatperson.
Verdens aksjemarkeder gjorde det godt i fjor. Avkastningen var over 20 prosent. Men aktivt forvaltede fond har ambisjon om å gjøre det enda bedre enn gjennomsnittet. Mange aktive norske aksjefond tapte mot konkurrentene i 2023 på grunn av for få aksjer i Facebook, Google og andre teknologikjemper i USA.  Blant 56 aktive fond mange nordmenn bruker, slo bare 20 gjennomsnittet. 36 gjorde det dårligere. Ytterpunktene: Aksjefondene i Eika-gruppen hadde svake resultater, mens Alfred Berg-fondene gjorde det bra.